

**ประกาศมหาวิทยาลัยธรรมศาสตร์**

**เรื่อง หลักเกณฑ์ เงื่อนไข และอัตราการจ่ายเงินประจำตำแหน่งและค่าตอบแทนระดับตำแหน่ง
ของพนักงานมหาวิทยาลัย สายสนับสนุนวิชาการ พ.ศ. ๒๕๖๕**

**..............................................**

โดยที่เป็นการสมควรปรับปรุงประกาศมหาวิทยาลัยธรรมศาสตร์ เรื่อง หลักเกณฑ์ เงื่อนไข และอัตราการจ่ายเงินประจำตำแหน่งและค่าตอบแทนระดับตำแหน่งของพนักงานมหาวิทยาลัย สายสนับสนุนวิชาการ

อาศัยอำนาจตามความในข้อ ๒๗ ของข้อบังคับมหาวิทยาลัยธรรมศาสตร์ว่าด้วยการบริหารงานบุคคลพนักงานมหาวิทยาลัย พ.ศ. ๒๕๕๙ อธิการบดีโดยข้อเสนอของคณะกรรมการบริหารบุคคล
ในการประชุมครั้งที่ ๒/๒๕๖๕ เมื่อวันที่ ๒๗ มิถุนายน ๒๕๖๕ จึงออกประกาศไว้ดังนี้

**ข้อ ๑** ประกาศนี้เรียกว่า “ประกาศมหาวิทยาลัยธรรมศาสตร์ เรื่อง หลักเกณฑ์ เงื่อนไข
และอัตราการจ่ายเงินประจำตำแหน่งและค่าตอบแทนระดับตำแหน่งของพนักงานมหาวิทยาลัย สายสนับสนุนวิชาการ พ.ศ. ๒๕๖๕”

**ข้อ ๒** ประกาศนี้ให้ใช้บังคับตั้งแต่วันที่ ๑ ตุลาคม ๒๕๖๕ เป็นต้นไป

**ข้อ ๓** ในประกาศนี้

“พนักงานมหาวิทยาลัย” หมายความว่า พนักงานมหาวิทยาลัย สายสนับสนุนวิชาการ

“เงินประจำตำแหน่ง” หมายความว่า เงินประจำตำแหน่งของพนักงานมหาวิทยาลัยซึ่งดำรงตำแหน่งชำนาญการ ชำนาญการพิเศษ เชี่ยวชาญ หรือเชี่ยวชาญพิเศษ

“เงินค่าตอบแทนระดับตำแหน่ง” หมายความว่า เงินที่จ่ายนอกเหนือจากเงินเดือนให้แก่พนักงานมหาวิทยาลัย (เปลี่ยนสถานภาพ) สายสนับสนุนวิชาการ ประเภทวิชาชีพเฉพาะและประเภทบริการวิชาการ
และสนับสนุนการบริหาร แล้วแต่กรณี ตามบัญชีท้ายประกาศนี้

“หัวหน้าส่วนงาน” หมายความว่า คณบดี ผู้อำนวยการสถาบัน ผู้อำนวยการสำนักงาน
หรือหัวหน้าส่วนงานที่เรียกชื่ออย่างอื่นที่มีฐานะเทียบเท่าคณะ วิทยาลัย สถาบัน หรือสำนักงาน
และให้หมายความรวมถึงผู้อำนวยการกองด้วย

**ข้อ ๔** การจ่ายเงินประจำตำแหน่งแก่พนักงานมหาวิทยาลัยซึ่งจ้างจากเงินงบประมาณแผ่นดิน
ให้เบิกจ่ายจากเงินงบประมาณแผ่นดิน หมวดเงินอุดหนุนค่าใช้จ่ายบุคลากร

การจ่ายเงินประจำตำแหน่งแก่พนักงานมหาวิทยาลัยซึ่งจ้างจากเงินรายได้ของมหาวิทยาลัย
ในสังกัดสำนักงานสภามหาวิทยาลัย สำนักงานที่มีหน้าที่หลักด้านการให้บริการและสนับสนุนการบริหารมหาวิทยาลัย และสำนักงานตรวจสอบภายใน ให้เบิกจ่ายจากเงินรายได้ส่วนกลางของมหาวิทยาลัย

การจ่ายเงินประจำตำแหน่งแก่พนักงานมหาวิทยาลัยซึ่งจ้างจากเงินรายได้ของส่วนงาน
ให้เบิกจ่ายจากเงินรายได้ของส่วนงาน

การจ่ายเงินค่าตอบแทนระดับตำแหน่งแก่พนักงานมหาวิทยาลัยซึ่งเปลี่ยนสถานภาพ
จากข้าราชการ ให้เบิกจ่ายจากเงินงบประมาณแผ่นดิน หมวดเงินอุดหนุนค่าใช้จ่ายบุคลากร

**ข้อ ๕** อัตราเงินประจำตำแหน่งและเงินค่าตอบแทนระดับตำแหน่งของพนักงานมหาวิทยาลัย
ให้เป็นไปตามบัญชีแนบท้ายประกาศนี้

**ข้อ ๖** พนักงานมหาวิทยาลัยมีสิทธิได้รับเงินประจำตำแหน่ง ตามหลักเกณฑ์และเงื่อนไข ดังนี้

(๑) ให้พนักงานมหาวิทยาลัยซึ่งได้รับการแต่งตั้งให้ดำรงตำแหน่งชำนาญการ ชำนาญการพิเศษ เชี่ยวชาญ หรือเชี่ยวชาญพิเศษ มีสิทธิได้รับเงินประจำตำแหน่งตั้งแต่วันแรกที่ได้รับการแต่งตั้ง และให้ได้รับเงินประจำตำแหน่งต่อเนื่องทุกเดือนเป็นเวลาสามปีนับแต่วันที่ได้รับการแต่งตั้ง

(๒) เมื่อพ้นระยะเวลาการได้รับเงินประจำตำแหน่งตาม (๑) พนักงานมหาวิทยาลัยมีสิทธิได้รับเงินประจำตำแหน่งต่อไปได้คราวละสามปี ตามเงื่อนไข ดังต่อไปนี้

 (๒.๑) มีผลการประเมินการปฏิบัติงานโดยเฉลี่ยในรอบสามปีอยู่ในระดับดีขึ้นไป และ

(๒.๒) มีผลงานจำนวนหนึ่งรายการที่ได้รับการประเมินจากคณะกรรมการประเมินผลงาน
อยู่ในระดับผ่าน

ผลงานที่จะใช้สำหรับการประเมินตาม (๒.๒) ให้เป็นผลงานตามประกาศมหาวิทยาลัยธรรมศาสตร์ที่ว่าด้วยการแต่งตั้งพนักงานมหาวิทยาลัย สายสนับสนุนวิชาการ ให้ดำรงตำแหน่งสูงขึ้น หรือผลงานที่เป็นข้อเสนอแนวความคิดวิธีการเพื่อพัฒนางานหรือปรับปรุงงานให้มีประสิทธิภาพมากขึ้น

**ข้อ ๗** พนักงานมหาวิทยาลัยอาจยื่นผลงานตามข้อ ๖ วรรคสอง เมื่อระยะเวลาการได้รับเงินประจำตำแหน่งในแต่ละคราวเหลืออยู่ไม่ถึงหนึ่งร้อยแปดสิบวัน

การเสนอผลงานเพื่อขอรับเงินประจำตำแหน่งตามข้อ ๖ (๒) ให้ดำเนินการ ดังนี้

(๑) ให้พนักงานมหาวิทยาลัยยื่นผลงานต่อหัวหน้าส่วนงานที่ตนสังกัด

(๒) ให้หัวหน้าส่วนงานแต่งตั้งคณะกรรมการประเมินผลงาน ประกอบด้วยประธานกรรมการ และกรรมการซึ่งมาจากผู้ปฏิบัติงานในมหาวิทยาลัยหรือผู้ทรงคุณวุฒิที่มีระดับตำแหน่งไม่ต่ำกว่าระดับตำแหน่ง
ของผู้ยื่นผลงานจำนวนสามคน

(๓) เมื่อคณะกรรมการประเมินผลงานแล้วเสร็จ ให้รายงานผลการประเมินต่อหัวหน้าส่วนงาน
และให้ส่วนงานดำเนินการ ดังนี้

 (๓.๑) กรณีที่ผลการประเมินผลงานอยู่ในระดับผ่าน ให้ส่วนงานส่งเรื่องให้กองทรัพยากรมนุษย์ดำเนินการอนุมัติให้ใช้เป็นผลงานสำหรับการจ่ายเงินประจำตำแหน่ง

 (๓.๒) กรณีที่ผลการประเมินผลงานไม่อยู่ในระดับผ่าน ให้หัวหน้าส่วนงานแจ้งแก่พนักงานมหาวิทยาลัยผู้ยื่นผลงานทราบ

**ข้อ ๘** พนักงานมหาวิทยาลัยผู้ใดไม่ยื่นผลงานตามข้อ ๗ ให้งดจ่ายเงินประจำตำแหน่ง
เมื่อสิ้นสุดระยะเวลาการได้รับเงินประจำตำแหน่งตามข้อ ๖

**ข้อ ๙** ในกรณีที่พนักงานมหาวิทยาลัยได้ยื่นผลงานตามข้อ ๗ แล้ว เมื่อสิ้นสุดระยะเวลา
การจ่ายเงินประจำตำแหน่งและการพิจารณายังไม่แล้วเสร็จ ให้งดการจ่ายเงินประจำตำแหน่งไว้ก่อน
แต่หากภายหลังได้พิจารณาผลงานแล้วเสร็จและผลงานของพนักงานมหาวิทยาลัยผู้นั้นอยู่ในระดับผ่าน
ให้จ่ายเงินประจำตำแหน่งต่อเนื่องจากระยะเวลาการจ่ายเงินประจำตำแหน่งคราวก่อน

**ข้อ ๑๐** ในกรณีที่พนักงานมหาวิทยาลัยผู้ใดไม่ยื่นผลงานเพื่อขอรับเงินประจำตำแหน่งตามข้อ ๗ต่อมาได้ยื่นผลงานเพื่อขอรับเงินประจำตำแหน่งในภายหลัง และผลงานได้รับการประเมินในระดับผ่าน
ให้ดำเนินการจ่ายเงินประจำตำแหน่งให้แก่พนักงานมหาวิทยาลัยผู้นั้นได้ตั้งแต่วันที่ยื่นผลงานต่อหัวหน้า
ส่วนงาน

การจ่ายเงินประจำตำแหน่งตามวรรคหนึ่งให้เป็นไปตามหลักเกณฑ์และเงื่อนไขตามข้อ ๖ (๒)

**ข้อ ๑๑** การจ่ายเงินประจำตำแหน่งแก่พนักงานมหาวิทยาลัย (เปลี่ยนสถานภาพ) ซึ่งได้รับการแต่งตั้งให้ดำรงตำแหน่งชำนาญการก่อนวันที่ได้รับการเปลี่ยนสถานภาพ ให้นำความในข้อ ๖ (๒) มาใช้บังคับโดยอนุโลม

**ข้อ ๑๒** พนักงานมหาวิทยาลัยซึ่งได้รับการแต่งตั้งให้ดำรงตำแหน่งที่ได้รับเงินประจำตำแหน่งตามประกาศนี้ก่อนวันที่ประกาศนี้มีผลใช้บังคับ ให้ได้รับเงินประจำตำแหน่งในอัตราตามประกาศนี้นับแต่วันที่ประกาศนี้มีผลใช้บังคับ

**ข้อ ๑๓** พนักงานมหาวิทยาลัย (เปลี่ยนสถานภาพ) ซึ่งได้รับการแต่งตั้งให้ดำรงตำแหน่ง
ชำนาญการพิเศษ เชี่ยวชาญ หรือเชี่ยวชาญพิเศษ ก่อนวันที่ได้รับการเปลี่ยนสถานภาพ และมีสิทธิได้รับเงินประจำตำแหน่งอยู่ก่อนแล้ว ให้ได้รับเงินประจำตำแหน่งและค่าตอบแทนระดับตำแหน่งในอัตราตามประกาศนี้แทน ทั้งนี้ มิให้นำความในข้อ ๖ มาใช้กับการจ่ายเงินประจำตำแหน่งในกรณีนี้

**ข้อ ๑๔** กรณีที่พนักงานมหาวิทยาลัยที่ได้รับเงินประจำตำแหน่งตามประกาศมหาวิทยาลัยธรรมศาสตร์ เรื่อง หลักเกณฑ์และอัตราการจ่ายเงินประจำตำแหน่งและค่าตอบแทน
ของพนักงานมหาวิทยาลัย สายสนับสนุนวิชาการ ซึ่งดำรงตำแหน่งชำนาญการและระดับชำนาญการพิเศษ
พ.ศ. ๒๕๖๒ ให้ได้รับเงินประจำตำแหน่งในอัตราตามประกาศนี้ต่อไปจนครบระยะเวลาตามประกาศมหาวิทยาลัยธรรมศาสตร์ เรื่อง หลักเกณฑ์และอัตราการจ่ายเงินประจำตำแหน่งและค่าตอบแทนของ
พนักงานมหาวิทยาลัย สายสนับสนุนวิชาการ ซึ่งดำรงตำแหน่งชำนาญการและระดับชำนาญการพิเศษ
พ.ศ. ๒๕๖๒ และเมื่อพ้นระยะเวลาการจ่ายเงินดังกล่าวแล้ว หากประสงค์จะขอรับเงินประจำตำแหน่งตามประกาศนี้ ให้ดำเนินการตามข้อ ๖ (๒) และข้อ ๗

 ประกาศ ณ วันที่ ๒๑ ธันวาคม พ.ศ. ๒๕๖๕

 (รองศาสตราจารย์เกศินี วิฑูรชาติ)

 อธิการบดี

**บัญชีอัตราเงินประจำตำแหน่งและค่าตอบแทนพิเศษ พนักงานมหาวิทยาลัย สายสนับสนุนวิชาการ
ท้ายประกาศมหาวิทยาลัยธรรมศาสตร์ เรื่อง หลักเกณฑ์ เงื่อนไข และอัตราการจ่ายเงินประจำตำแหน่ง
และค่าตอบแทนระดับตำแหน่งของพนักงานมหาวิทยาลัย สายสนับสนุนวิชาการ พ.ศ. ๒๕๖๕**

 (๑) พนักงานมหาวิทยาลัย

|  |  |
| --- | --- |
| ระดับตำแหน่ง | อัตรา (บาท/เดือน) |
| เงินประจำตำแหน่ง | ค่าตอบแทนระดับตำแหน่ง |
| ชำนาญการ | ๓,๕๐๐ | - |
| ชำนาญการพิเศษ | ๕,๖๐๐ | - |
| เชี่ยวชาญ | ๙,๙๐๐ | - |
| เชี่ยวชาญพิเศษ | ๑๓,๐๐๐ | - |

(๒) พนักงานมหาวิทยาลัย (เปลี่ยนสถานภาพ) ประเภทตำแหน่งวิชาชีพเฉพาะ

|  |  |
| --- | --- |
| ระดับตำแหน่ง | อัตรา (บาท/เดือน) |
| เงินประจำตำแหน่ง | ค่าตอบแทนระดับตำแหน่ง |
| ชำนาญการ | ๓,๕๐๐ | - |
| ชำนาญการพิเศษ | ๕,๖๐๐ | ๕,๖๐๐ |
| เชี่ยวชาญ | ๙,๙๐๐ | ๙,๙๐๐ |
| เชี่ยวชาญพิเศษ | ๑๓,๐๐๐ | ๑๓,๐๐๐ |

(๓) พนักงานมหาวิทยาลัย (เปลี่ยนสถานภาพ) ประเภทบริการวิชาการและสนับสนุนการบริหาร

|  |  |
| --- | --- |
| ระดับตำแหน่ง | อัตรา (บาท/เดือน) |
| เงินประจำตำแหน่ง | ค่าตอบแทนระดับตำแหน่ง |
| ชำนาญการ | ๓,๕๐๐ | - |
| ชำนาญการพิเศษ | ๕,๖๐๐ | - |
| เชี่ยวชาญ | ๙,๙๐๐ | ๙,๙๐๐ |
| เชี่ยวชาญพิเศษ | ๑๓,๐๐๐ | ๑๓,๐๐๐ |